Moraj

A Moraj a Glockenhart zsebdimenzió mindent átható alapeleme, állapota, ősanyaga, mely idejének minden egyes pillanatában és terének minden egyes pontján egyaránt morajlik. A Moraj határozza meg az egész dimenzió viselkedését és tulajdonságait.

A Moraj, mint mindent átfogó szabályrendszer, komplex hálózat, úgy tűnhet, öntudatként működik, ám nem szabad ekkor megkérdeznünk magunktól, hogy hol húzhatunk határt öntudat és bonyolultan működő rendszer között. A Moraj örök.

Négy inkarnációja ismert. Ezek formájában mutatkozik meg a Moraj a materiális világ számára, így létesít kapcsolatot az idegen anyagokkal.

Inkarnációi
Az idegen anyagot vizsgálva leutánozta az alanyok formáját, hogy e megtestesülésein keresztül kapcsolatba léphessen velük, illetve specifikusabb kísérleteket alkothasson.

Bábmester - Az Átverés Ura - Az inkarnáció, amely saját maga mulattatására fogja össze a dimenzió lelkeinek összes fonalát, és űz velük játékot kedve szerint.

Téboly - Az Őrült Vezér - Jelenlétének minden egyes pillanata zavart kelt a dimenzió anyagi világában. Beszéde és megnyilvánulása hozza magával a káoszt és kavarodást.

Álarc - A Képmutatás Hercege - A lelkek közé férkőzve, különböző álcákat magára öltve csábítja saját útjaira őket. Veszélyes a mosolya mögé nézni.

Építő - Az Utak Tudója - Tekintetével átlátja a zsebdimenzió zavaros világának egészét, látja a mindent összekapcsoló hálót. Képes az új teremtésére, csakúgy mint a teljes pusztításra.